Miljoene rande se skade ná wildkampe brandDie wildkampe in puin gelê. (Foto: Mia Spies/eNuus) Die skade van die verwoestende brand naby Brits in Noordwes waar meer as 200 diere Maandag in wildkampe doodgebrand het enkele dae voordat dit op veiling moes gaan, beloop sowat R8 miljoen. eNuus berig dat Mulati Wilddienste dié astronomiese bedrag se skade opgedoen het nadat 220 wildsbokke en volstruise in die wildkampe doodgebrand het. Dié diere moes Saterdag opgeveil word. “In 20 jaar in hierdie bedryf het ek nog nooit so iets gesien nie,” het Gustav Strydom, eienaar van Mulati Wilddienste, aan eNuus gesê. “Dit is bitter erg.” Strydom vertel dat ŉ sewejarige elandbul wat op ŉ jagplaas met die hand grootgemaak is, ook in die brand dood is. Mulati Wilddienste se wildsplaas waar die ramp homself afgespeel het. (Foto: Mia Spies/eNuus) Daar word vermoed dat die wildkampe opsetlik aan die brand gesteek is. Lt.kol. Amanda Funani, woordvoerder van die polisie, het aan Maroela Media gesê dat die polisie ŉ saak van brandstigting ondersoek. Die motief vir die brand is in dié stadium onbekend. Louise Horn, bemarker en administratiewe beampte by Mulati, het Dinsdag aan Maroela Media gesê die wildkampe het binne 40 minute tot op die grond afgebrand. Slegs ses wildebeeste kon uit die vlamme gered word. Die veiling is intussen gekanselleer. “Ons sal baie graag wil sien dat die skuldige aan die pen ry,” het Strydom gesê. Niemand is nog in verband met die voorval in hegtenis geneem nie.